นายกรัฐมนตรี มีอาการเจ็บคอ งดแถลงข่าวหลังประชุมคณะรัฐมนตรี
นายกรัฐมนตรี มีอาการเจ็บคอ งดแถลงข่าวหลังประชุมคณะรัฐมนตรี ขณะที่รายการเดินหน้าประเทศไทยงดออกอากาศในวันเลือกตั้ง 24 มีนาคมนี้ เพื่อให้สถานีโทรทัศน์และวิทยุ รายงานผลการเลือกตั้งภายหลังการประชุมคณะรัฐมนตรีเสร็จสิ้น เมื่อเวลา 18.30 น. พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช. งดแถลงข่าวกับสื่อมวลชน ซึ่งตามปกติจะมีการแถลงข่าวเป็นประจำทุกสัปดาห์ โดยก่อนที่นายกรัฐมนตรี ขึ้นรถกลับออกจากทำเนียบรัฐบาล ผู้สื่อข่าวได้สอบถามถึงสาเหตุของการงดแถลงข่าว ซึ่งนายกรัฐมนตรีได้ระบุว่ามีอาการเจ็บคอและเจ็บตา รวมถึงกล่าวว่าทุกคนใจเย็นๆ ก่อนเลือกตั้งทั้งนี้มีรายงานว่าตามที่สำนักงานเลขาธิการ คณะรักษาความสงบแห่งชาติ ได้ทำหนังสือถึงพลเอก ประยุทธ์ จันทร์โอชา ในฐานะหัวหน้า คสช. เพื่อขอให้พิจารณางดการจัดรายการเดินหน้าประเทศไทยในช่วงเย็นของวันที่ 24 มีนาคม 2562 เนื่องจากเป็นวันเลือกตั้งทั่วไป และทางสถานีโทรทัศน์และวิทยุต่างๆ ได้มีข้อร้องขอว่าในวันดังกล่าว จะนำเสนอข่าวการเลือกตั้ง และเกาะติดสถานการณ์ รวมถึงการรายงานผลการเลือกตั้ง ซึ่งนายกรัฐมนตรี ไม่ได้ขัดข้องในเรื่องนี้ และเห็นชอบตามข้อเสนอดังกล่าวส่วนรายการศาสตร์พระราชา สู่การพัฒนาอย่างยั่งยืน ที่จะออกอากาศในช่วงค่ำของวันศุกร์ ที่ 22 มีนาคมนั้น จะยังคงมีการนำเสนอรายการตามปกติ ซึ่งนำเสนอเนื้อหาเกี่ยวกับบทเพลงพระราชนิพนธ์ของรัชกาลที่ 9สำหรับกรณีที่นายกรัฐมนตรีจะขึ้นเวทีปราศรัยของพรรคการเมืองหนึ่งในวันที่ 22 มีนาคมนี้หรือไม่นั้น แหล่งข่าวใกล้ชิดนายกรัฐมนตรี ระบุว่า ขณะนี้ยังอยู่ในระหว่างการพิจารณาของนายกรัฐมนตรี รวมถึงกำหนดการลงคะแนนเสียงของนายกรัฐมนตรี ในวันที่ 24 มีนาคม 62 ก็ยังคงอยู่ในระหว่างการพิจารณาของนายกรัฐมนตรี เช่นกัน